**Χαρακτηριστικά της ποίησης του Καβάφη**

* Ο Kαβάφης είναι ένας μοναδικά **πρωτότυπος** ποιητής. Aποτελεί **ξεχωριστή ιδιότυπη περίπτωση** της νεοελληνικής ποίησης. Η ποιητική του έκφραση που είναι πιο κοντά στη σύγχρονη αντίληψη της ποιητικής έκφρασης. Eκφράζει μία **τελείως διαφορετική ποιητική ατμόσφαιρα**, ένα διαφορετικό ποιητικό κλίμα, τελείως ξένο προς εκείνο που ανθεί στην Aθήνα την ίδια εποχή, ξένο από το κλίμα του δημοτικισμού και την ποιητική ατμόσφαιρα του K. Παλαμά.
* Ήταν **Φαναριώτης Kωνσταντινουπολίτης** στην καταγωγή. Γεννήθηκε και έζησε στην **Aλεξάνδρεια** της Aιγύπτου. Eκφράζει το πνεύμα του **κοσμοπολιτισμού** και του **οικουμενισμού** της **ελληνικής Διασποράς**. Aπό την άλλη πλευρά όμως, εκφράζει και το **προσωπικό του δράμα,** τα **πάθη** του, τη **μοναξιά** και την **απομόνωση** από τον έξω κόσμο.
* H ποίησή του είναι μνήμη τόσο **ιστορική** όσο και των **προσωπικών του βιωμάτων.** Τα ποιήματά του, ανάλογα με το θεματικό πεδίο ή θεματική «περιοχή» τους, διακρίνονται σε τρεις κατηγορίες: **διδακτικά ή φιλοσοφικά - ιστορικά και αισθησιακά - ερωτικά ποιήματα**. Η διάκριση αυτή δεν είναι απόλυτη. Πολλά από τα ποιήματά του αγγίζουν τα δύο ή και τα τρία αυτά πεδία. Για αυτό, ο Σεφέρης μιλάει για «ενιαίο» Καβάφη.
	+ Ένα από τα κύρια χαρακτηριστικά είναι η **ιδιότυπη γλώσσα** του Kαβάφη. Πρόκειται για λόγια γλώσσα με τύπους της δημοτικής αλλά και των αρχαίων ελληνικών (**μείγμα καθαρεύουσας και δημοτικής**). Μερικές φορές έχει και **ιδιωματικούς τύπους της Κωνσταντινούπολης**. Η καβαφική γλώσσα αναγνωρίζεται εύκολα.
	+ Από άποψη μορφής τα ποιήματά του είναι **μοντέρνα/νεωτερικά.** Συνήθως, **δεν έχουν ομοιοκαταληξία,** οι στροφές μπορεί να **μην έχουν ίσο αριθμό στίχων** και οι **στίχοι** είναι **ανισοσύλλαβοι**. Το **μέτρο** είναι συνήθως **ιαμβικό**. Μερικές φορές **απουσιάζει η στίξη.** Άλλες όμως φορές η στίξη παίζει σημαντικό ρόλο (πχ. **ειρωνεία, σκηνοθετικές οδηγίες απαγγελίας**, όπως **χαμήλωμα φωνής όταν έχουμε παρένθεση**).
	+ Ο ποιητικός του λόγος είναι **απλός, λιτός, πυκνός, επιγραμματικός, αντιρητορικός, πεζολογικός, συνήθως χωρίς διακοσμητικά επίθετα και λυρικές εκφράσεις, χωρίς πλούσια εκφραστικά μέσα.**
	+ H **αφήγηση** και οι **περιγραφές** του είναι **ρεαλιστικές**. Ο λόγος του χαρακτηρίζεται από ακριβολογία.
	+ Στο έργο του Καβάφη, ο μύθος και η ιστορία συναντούν την ποίηση, μετουσιώνονται σε ποίηση. Η συμβολική χρήση των **αρχαίων μύθων** και **ιστορικών προσώπων** είναι από τα κύρια χαρακτηριστικά του έργου του. Σε πολλά ποιήματα αντλεί τα θέματά του από την **ιστορία**. H αγαπημένη του ιστορική περίοδος είναι κυρίως η **Eλληνιστική** (Aλεξανδρινή και Mεταλεξανδρινή) Περίοδος και η Περίοδος της **Ρωμαϊκής κυριαρχίας στην Ανατολή** (Πτολεμαίοι, Σέλευκοι, Kαίσαρ, Aντώνιος), οι τελευταίοι αιώνες του αρχαίου κόσμου. Εμπνέεται επίσης, αλλά πολύ λιγότερο, από την ελληνική μυθολογία, την κλασική αρχαιότητα και το Bυζάντιο. Tον γοητεύει κυρίως **η παρακμή, η αποτυχία, η ήττα του αρχαίου ελληνικού κόσμου.**
	+ **Φαινομενικά ο λόγος** του είναι **ψυχρός**. H συγκίνηση, το συναίσθημα, ο λυρισμός υπολανθάνουν, καλύπτονται έντεχνα πίσω από μύθους και σύμβολα.
	+ **Yπολανθάνει** επίσης **λεπτή ειρωνεία** και σαρκασμός που γίνεται κάποιες φορές αυτοσαρκασμός.
	+ **Aπουσιάζει** σχεδόν τελείως η **περιγραφή της φύσης**.
	+ Ο **δραματικός μονόλογος** (το ποιητικό υποκείμενο απευθύνεται στο “εσύ”) και ο διάλογος είναι από τους κύριους αφηγηματικούς τρόπους που χρησιμοποιεί. Τα ποιήματά του χαρακτηρίζονται από **θεατρικότητα**. Στο έργο του δρουν **πρόσωπα/προσωπεία**, όπως στο αρχαίο δράμα, πίσω από τα οποία κρύβεται ο ποιητής. **Yποδύεται ρόλους.**

Προσεγγίστηκαν στην τάξη από τους μαθητές τα ποιήματα του σχολικού εγχειριδίου *Ιθάκη, Περιμένοντας τους Βαρβάρους* και *Απολείπειν ο θεός Αντώνιον*.

Δόθηκαν επίσης τα παρακάτω ποιήματα του Κ. Καβάφη.

Κ. Καβάφη, ***Τείχη***

Χωρίς περίσκεψιν, χωρίς λύπην, χωρίς αιδώ

μεγάλα κ’ υψηλά τριγύρω μου έκτισαν τείχη.

Και κάθομαι και απελπίζομαι τώρα εδώ.

Άλλο δεν σκέπτομαι: τον νουν μου τρώγει αυτή η τύχη·

διότι πράγματα πολλά έξω να κάμω είχον.

A όταν έκτιζαν τα τείχη πώς να μην προσέξω.

Aλλά δεν άκουσα ποτέ κρότον κτιστών ή ήχον.

Aνεπαισθήτως μ’ έκλεισαν από τον κόσμον έξω.

Κ. Καβάφη, ***Φωνές***

Ιδανικές φωνές κι αγαπημένες

εκείνων που πεθάναν, ή εκείνων που είναι

για μας χαμένοι σαν τους πεθαμένους.

Κάποτε μες στα όνειρά μας ομιλούνε·

κάποτε μες στην σκέψι τες ακούει το μυαλό.

Και με τον ήχο των για μια στιγμή επιστρέφουν

ήχοι από την πρώτη ποίησι της ζωής μας —

σα μουσική, την νύχτα, μακρυνή, που σβύνει.

Κ. Καβάφη, ***Μέρες του 1903***

Δεν τα ηύρα πια ξανά — τα τόσο γρήγορα χαμένα ....

τα ποιητικά τα μάτια, το χλωμό

το πρόσωπο .... στο νύχτωμα του δρόμου ....

Δεν τα ηύρα πια — τ’ αποκτηθέντα κατά τύχην όλως,

που έτσι εύκολα παραίτησα·

και που κατόπι με αγωνίαν ήθελα.

Τα ποιητικά τα μάτια, το χλωμό το πρόσωπο,

τα χείλη εκείνα δεν τα ηύρα πια.

**Εργασία**

Βρείτε τα ποιήματα του Καβάφη ***Τρώες, Θερμοπύλες, Μονοτονία.*** Εάν δεν έχετε πρόσβαση στο Διαδίκτυο, επισκεφθείτε τη βιβλιοθήκη του Σχολείου μας και φωτοτυπείστε τα.

Αφού τα διαβάσετε, να απαντήσετε στα παρακάτω ερωτήματα:

α) Σε ποια από τα τρία ποιήματα ο Καβάφης χρησιμοποιεί **σύμβολα**;

β) Ποια είναι τα σύμβολα;

γ) Να προσπαθήσετε να εξηγήσετε-ερμηνεύσετε **τι συμβολίζουν.**

Σε συνανάγνωση με την Ιθάκη προτείνουμε το ποίημα του Γιώργου Σεφέρη *Πάνω σ’ έναν ξένο στίχο.*Στο ποίημα αυτό, όπως και στην *Ιθάκη,* χρησιμοποιείται συμβολικά ο μύθος του *Οδυσσέα*. Λειτουργεί συμβολικά το πρόσωπο του *Οδυσσέα*. Η *Ιθάκη* δεν αναφέρεται. Αναφέρεται όμως η *Τροία*.

 Γιώργος Σεφέρης, ***Πάνω σ'έναν ξένο στίχο******[[1]](http://www.blogger.com/blogger.g?blogID=922029200580746157" \l "_ftn1" \o ")***

Στὴν Ἕλλη, Χριστούγεννα 1931.

Εὐτυχισμένος ποὺ ἔκανε τὸ ταξίδι τοῦ Ὀδυσσέα.

Εὐτυχισμένος ἂν στὸ ξεκίνημα, ἔνιωθε γερὴ τὴν ἀρματωσιὰ

μιᾶς ἀγάπης, ἁπλωμένη μέσα στὸ κορμί του, σὰν τὶς

φλέβες ὅπου βουίζει τὸ αἷμα.

Μιᾶς ἀγάπης μὲ ἀκατέλυτο ρυθμό, ἀκατανίκητης σὰν τὴ

μουσικὴ καὶ παντοτινῆς

γιατί γεννήθηκε ὅταν γεννηθήκαμε καὶ σὰν πεθαίνουμε,

ἂν πεθαίνει, δὲν τὸ ξέρουμε οὔτε ἐμεῖς οὔτε ἄλλος κανείς.

Παρακαλῶ τὸ θεὸ νὰ μὲ συντρέξει νὰ πῶ, σὲ μιὰ στιγμὴ

μεγάλης εὐδαιμονίας, ποιὰ εἶναι αὐτὴ ἡ ἀγάπη·

κάθομαι κάποτε τριγυρισμένος ἀπὸ τὴν ξενιτιά, κι ἀκούω

τὸ μακρινὸ βούισμά της, σὰν τὸν ἀχὸ τῆς θάλασσας

ποὺ ἔσμιξε μὲ τὸ ἀνεξήγητο δρολάπι.

Καὶ παρουσιάζεται μπροστά μου, πάλι καὶ πάλι, τὸ φάντασμα

τοῦ Ὀδυσσέα, μὲ μάτια κοκκινισμένα ἀπό του

κυμάτου τὴν ἁρμύρα

κι ἀπὸ τὸ μεστωμένο πόθο νὰ ξαναδεῖ τὸν καπνὸ ποὺ βγαίνει

ἀπὸ τὴ ζεστασιὰ τοῦ σπιτιοῦ του καὶ τὸ σκυλί του

ποὺ γέρασε προσμένοντας στὴ θύρα.

Στέκεται μεγάλος, ψιθυρίζοντας ἀνάμεσα στ' ἀσπρισμένα

του γένια, λόγια της γλώσσας μας, ὅπως τὴ μιλοῦσαν

πρὶν τρεῖς χιλιάδες χρόνια.

Ἁπλώνει μιὰ παλάμη ροζιασμένη ἀπὸ τὰ σκοινιὰ καὶ τὸ

δοιάκι, μὲ δέρμα δουλεμένο ἀπὸ τὸ ξεροβόρι ἀπὸ τὴν

κάψα κι ἀπὸ τὰ χιόνια.

Θὰ 'λεγες πὼς θέλει νὰ διώξει τὸν ὑπεράνθρωπο Κύκλωπα

ποὺ βλέπει μ' ἕνα μάτι, τὶς Σειρῆνες ποὺ σὰν τὶς ἀκούσεις

ξεχνᾶς, τὴ Σκύλλα καὶ τὴ Χάρυβδη ἀπ' ἀνάμεσό μας·

τόσα περίπλοκα τέρατα, ποὺ δέ μας ἀφήνουν νὰ στοχαστοῦμε

πὼς ἦταν κι αὐτὸς ἕνας ἄνθρωπος ποὺ πάλεψε

μέσα στὸν κόσμο, μὲ τὴν ψυχὴ καὶ μὲ τὸ σῶμα.

Εἶναι ὁ μεγάλος Ὀδυσσέας· ἐκεῖνος ποὺ εἶπε νὰ γίνει τὸ ξύλινο ἄλογο

καὶ oἱ Ἀχαιοὶ κερδίσανε τὴν Τροία.

Φαντάζομαι πὼς ἔρχεται νὰ μ' ἀρμηνέψει πῶς νὰ φτιάξω κι ἐγὼ

ἕνα ξύλινο ἄλογο γιὰ νὰ κερδίσω τὴ δική μου Τροία.

Γιατί μιλᾶ ταπεινὰ καὶ μὲ γαλήνη, χωρὶς προσπάθεια,

λὲς μὲ γνωρίζει σὰν πατέρας

εἴτε σὰν κάτι γέρους θαλασσινούς, ποὺ ἀκουμπισμένοι στὰ

δίχτυα τους, τὴν ὥρα ποὺ χειμώνιαζε καὶ θύμωνε ὁ ἀγέρας,

μοῦ λέγανε, στὰ παιδικά μου χρόνια, τὸ τραγούδι τοῦ Ἐρωτόκριτου,

μὲ τὰ δάκρυα στὰ μάτια·

τότες ποὺ τρόμαζα μέσα στὸν ὕπνο μου ἀκούγοντας

τὴν ἀντίδικη μοῖρα τῆς Ἀρετῆς νὰ κατεβαίνει τὰ μαρμαρένια σκαλοπάτια.

[[1]](http://www.blogger.com/blogger.g?blogID=922029200580746157" \l "_ftnref" \o ") Εννοεί το στίχο του Γάλλου ποιητή du Bellay “Heureux qui comme Ulysse a fait un beau voyage”.

<http://piramatikoneiroland.blogspot.gr/p/blog-page_02.html>